বোদা

বোদা বাংলাদেশের রংপুর বিভাগের পঞ্চগড় জেলার একটি শহর। এটি বোদা উপজেলার প্রশাসনিক কেন্দ্র এবং উপজেলার প্রধান বাণিজ্যিক এলাকা হিসেবে পরিচিত।

 ভৌগোলিক উপাত্ত 
বোদা শহরটি ভৌগোলিকভাবে  ২৬°১১′৫৫″ উত্তর ৮৮°৩৩′২০″ পূর্ব﻿ অবস্থানে অবস্থিত। বোদা শহরের মোট ক্ষেত্রফল ১৬.৪৬ বর্গকিলোমিটার। বোদা শহর বোদা উপজেলার বোদা পৌরসভার আওতাধীন বোদা সদর ইউনিয়নের অধিকাংশ এলাকা, চন্দনবাড়ী ইউনিয়নের আংশিক এলাকা এবং আটোয়ারী উপজেলার বলরামপুর ইউনিয়নের আংশিক এলাকা নিয়ে গঠিত। সমতল ভূমিতে অবস্থিত এবং সড়ক যোগাযোগের মাধ্যমে জেলার অন্যান্য অংশের সঙ্গে সংযুক্ত।

 নামকরণ ও ইতিহাস 
বোদা নামকরণের ইতিহাসের সাথে জড়িয়ে আছে প্রাচীন ধর্মীয় ঐতিহ্য ও পৌরাণিক কাহিনী। এর মধ্যে সর্বাধিক প্রচলিত জনশ্রুতিটি হলো বরদেশ্বরী (বা বদেশ্বরী) মহাপীঠ মন্দিরকে কেন্দ্র করে।

পৌরাণিক পটভূমি ও বরদেশ্বরী মন্দির:
বোদা শহর থেকে প্রায় ১৫ কি.মি দূরে পঞ্চগড় জেলার বোদা উপজেলার বড়শশী ইউনিয়নে করতোয়া নদীর তীরে প্রায় ২.৭৮ একর জমির ওপর এই ঐতিহাসিক মন্দিরটি অবস্থিত। হিন্দুধর্মের আঠারোটি পুরাণের অন্যতম 'স্কন্দপুরাণ'-এর কাশি খণ্ডের ৮৮তম অধ্যায়ে এই স্থানের মাহাত্ম্য বর্ণিত হয়েছে। পৌরাণিক কাহিনী অনুসারে, রাজা দক্ষের যজ্ঞানুষ্ঠানে আমন্ত্রিত না হয়েও দেবী সতী সেখানে উপস্থিত হন। কিন্তু পিতা দক্ষ কর্তৃক স্বামী মহাদেব শিবের নিন্দা সইতে না পেরে দেবী সতী সেখানেই দেহত্যাগ করেন। শোকাতুর শিব সতীর মৃতদেহ কাঁধে নিয়ে প্রলয় নৃত্য শুরু করলে বিশ্বব্রহ্মাণ্ড রক্ষার্থে ভগবান বিষ্ণু তাঁর সুদর্শন চক্র দিয়ে সতীর দেহ ৫১টি খণ্ডে বিভক্ত করেন।

লোকবিশ্বাস অনুযায়ী, সতীর সেই খণ্ডিত দেহের দুটি অংশ বর্তমান বাংলাদেশে পতিত হয়—যার একটি চট্টগ্রামের সীতাকুণ্ড এবং অপরটি পঞ্চগড়ের এই বরদেশ্বরীতে। দেবী মহামায়ার দেহের অংশ পতনের কারণে এই স্থানটি অন্যতম মহাপীঠ হিসেবে স্বীকৃত। পরবর্তীতে পাল বংশের রাজারা এখানে একটি মন্দির ও একটি দুর্গ নির্মাণ করেন। এই 'বরদেশ্বরী' বা 'বদেশ্বরী' মন্দিরের নাম থেকেই কালক্রমে এই অঞ্চলের নাম 'বোদা' হয়েছে বলে ধারণা করা হয়। আজও করতোয়া নদীর তীরে এই মন্দিরটি প্রাচীন প্রত্নতাত্ত্বিক ঐতিহ্যের নিদর্শন বহন করছে।

এছাড়াও জানা যায় যে, মোঘল শাসন আমলে শাসনকার্য পরিচালনার সুবিধার্থে বাংলাকে কতগুলি পরগনা বা চাকলা’য় বিভক্ত করা হয়। কুচবিহার মহারাজার রাজত্ব ছিল উত্তরে জলপাই জেলার রাজগঞ্জ থানা, পূর্বে পাটগ্রাম থানা দক্ষিণে বোদা-দেবীগঞ্জ পর্যমত্ম বিস্তৃত । চাকলার অভ্যমত্মরের জমিদারীর নামকরণ করা হয় ‘‘চাকলাজাত এস্টেট’’। কুচবিহার  মহারাজার চাকলাজাত এস্টেটের হেড অফিস ছিল বোদায়। এখান থেকেই খাজনা আদায়ের সার্বিক কার্যক্রম পরিচালিত হতো। খাজনা আদায়ের প্রধান কর্মকর্তাকে বলা হতো নায়েব। বোদা চাকলায় কর্মরত নায়েবের নাম ছিল বৈদ্যনাথ। বৈদ্যনাথ নায়েব মহাশয় সর্বোচ্চ মর্যাদা সম্পন্ন ব্যক্তি ছিলেন। তিনি পালকিতে চলাফেরা করতেন। জনশ্রুতি আছে নায়েব বৈদ্যনাথকে সংক্ষেপে ‘বৈদ্য’ বলে ডাকা হতো। কালক্রমে ‘বৈদ্য’ শব্দ থেকে বোদা নামের উৎপত্তি বলে অনেকে মনে করেন।

বোদা একটি প্রাচীন জনপদ। এটি একসময় বৃহত্তর রংপুর অঞ্চল ও কামরূপ রাজ্যের অংশ ছিল। বর্তমানে এটি পঞ্চগড় জেলার একটি গুরুত্বপূর্ণ প্রশাসনিক কেন্দ্র।
ছিয়াত্তরের মন্বন্তরে বোদার জনসংখ্যা অর্ধেকে নেমে আসলে লোকবলের অভাবে এ অঞ্চলের কৃষিকাজ মারাত্মকভাবে ব্যাহত হয়। এ দূর্যোগে সরকারীভাবে ভুমি রাজস্বের পরিমান বৃদ্ধি করা হলে জমিদার দেবীসিংহ বাড়তি রাজস্ব আদায়ের জন্য কৃষকদের উপর বল প্রয়োগ শুরু করেন। এর প্রতিবাদে কৃষকরা জেলা কালেক্টরের স্মরনাপন্ন হলে তিনি ছিলেন নির্বিকার। এ পরিপ্রেক্ষিতে কৃষকরা ১৭৮৩ খ্রিঃ সংঘবদ্ধ হয়ে বিদ্রোহ ঘোষনা করে। কৃষকদের আক্রমনের ফলে দেবীসিংহের গোমস্তারা পলায়ন করে এবং কয়েকজন কর্মচারী আহত–নিহত হন। কৃষকরা ক্রমান্বয়ে ব্রিটিশ সরকারকে অমান্য করতে আরম্ভ করে। সরকার বিদ্রোহ দমন করতে সেনাবাহিনী মোতায়েন করেন। এতে বহু কৃষক আহত–নিহত হন এবং আন্দোলনের শেষ অবধি কৃষকদের চাপে সরকার দেবীসিংহকে আটক করে এবং ভূমি রাজস্ব হ্রাস করতে বাধ্য হয়। অত্র অঞ্চলে কোন প্রশাসনিক ইউনিট না থাকায় এবং এলাকাটি ঘনঅরণ্য বেষ্টিত হওয়ায় ব্রিটিশ সরকার সামগ্রিক কৃষক বিদ্রোহ দমনে ব্যর্থ হয় এবং এ এলাকায় বৃট্রিশ সরকারের পূর্ণ নিয়ন্ত্রণ প্রতিষ্ঠার লক্ষ্যে সরকার একটি প্রশাসনিক ইউনিট সৃষ্টি করার প্রয়োজনীয়তা অনুভব করলে ১৭৯৭ সালে বোদা থানার গোড়াপত্তন হয়।
১৭৭০–১৮৬৮ পর্যন্ত বোদা পরগনা রংপুর জেলার অধীনে ছিল। ১৮৬৯ –১৯৪৭ সাল পর্যন্ত বোদা ছিল জলপাইগুড়ি জেলার অধীন। কুচবিহার প্রশাসন, বোদা থানা প্রদত্ত সম্পত্তি রেট ফি হিসেবে বোদা থানাকে দান করে ১লা সেপ্টেম্বর ১৮৮৩ তারিখে একটি আদেশ জারি করেন। জলপাইগুড়ি জেলার অধীন তিনটি থানা ছিল (১) জলপাইগুড়ি সদর (২)রাজগঞ্জ এবং (৩) বোদা। বোদা ছিল জলপাইগুড়ি জেলার বৃহত্তম থানা। দেশ বিভাগের পর ১৯৪৮ সালে এটি দিনাজপুর জেলার ঠাকুরগাঁও মহকুমার অধীনে আসে। বর্তমানে এ অঞ্চলটি পঞ্চগড় জেলার অধীন।

বোদা বিভিন্ন ঐতিহাসিক ঘটনার সাক্ষী হয়ে আছে, দেবীসিংহের বিরুদ্ধে কৃষক বিদ্রোহ (অষ্টাদশ শতকের শেষাংশ), সন্ন্যাসী ও বিদ্রোহ (১৭৬৩-১৮০০), সিপাহি বিদ্রোহ (১৮৫৭), তেভাগা আন্দোলন (১৯৩৮-১৯৪৭), কৃষক আন্দোলন (১৯৫৮-৬৮),  ঊনসত্তরের গণঅভ্যুত্থান আন্দোলনে এ উপজেলার লোকদের সক্রিয় অংশগ্রহণ ছিল।

১৯৭১-এর মুক্তিযুদ্ধে বোদা : মুক্তিযুদ্ধের পুরো নয় মাস বোদার বিভিন্ন স্থানে গেরিলা যুদ্ধ সংঘটিত হয়। যুদ্ধকালীন সময়ে রাজাকার ও পাকবাহিনী সাধারণ মানুষের উপর অকথ্য নির্যাতন চালায়। পাকবাহিনী ১৮ এপ্রিল বোদা শহর দখল করে। ১ ডিসেম্বর বোদা শত্রুমুক্ত হয়।

 জনসংখ্যা 
২০২২ সালের আদমশুমারি অনুযায়ী বোদা শহরের মোট জনসংখ্যা ২৩,২৪০ জন।

 প্রশাসনিক এলাকা 
২০০১ সালে বোদা শহরের নাগরিকদের পৌরসেবা ও অন্যান্য সুযোগ-সুবিধা প্রদান করার উদ্দেশ্যে বোদা পৌরসভা গঠিত হয় যা ৯টি ওয়ার্ড এবং ৩২টি মহল্লায় বিভক্ত । ১৬.৪৬ বর্গ কি.মি. আয়তনের বোদা শহর বোদা পৌরসভা দ্বারা পরিচালিত হয়।

 শিক্ষা ব্যবস্থা 
বোদা শহরের স্বাক্ষরতার হার হলো শতকরা ৭৩.৬৬ ভাগ। স্বনামধন্য শিক্ষা প্রতিষ্ঠানসমূহ:
 পাথরাজ সরকারি কলেজ 
 বোদা সরকারি পাইলট মডেল স্কুল এন্ড কলেজ 
 বোদা পাইলট গার্লস হাই স্কুল এন্ড কলেজ 
 বোদা মহিলা মহাবিদ্যালয়

 অর্থনীতি 
শহরের অর্থনীতি প্রধানত কৃষি, ব্যবসা ও স্থানীয় বাজারকেন্দ্রিক। এটি বোদা উপজেলার একটি গুরুত্বপূর্ণ ও প্রধান বাণিজ্যিক কেন্দ্র।

 যোগাযোগ ব্যবস্থা 
বোদা শহর পঞ্চগড় ও রংপুর অঞ্চলের সঙ্গে সড়কপথে সংযুক্ত। বোদা উপজেলা সদর হতে পঞ্চগড় রেলওয়ে স্টেশনের দূরত্ব ১৮ কিমি। সড়ক পথে বোদা থেকে রাজধানী ঢাকার দূরত্ব ৩৯৫ কিমি এবং সৈয়দপুর বিমানবন্দরের দূরত্ব প্রায় ৭৩ কিমি।

 উল্লেখযোগ্য ব্যক্তি 
 কমরেড মোহাম্মদ ফরহাদ - সাবেক সাধারণ সম্পাদক, বাংলাদেশের কমিউনিস্ট পার্টি
 নুরুল ইসলাম সুজন - সাবেক সংসদ সদস্য পঞ্চগড়-২ ও সাবেক মন্ত্রী, রেলপথ মন্ত্রণালয়

তথ্যসূত্র

বিষয়শ্রেণী:বাংলাদেশের শহর
বিষয়শ্রেণী:বাংলাদেশের নগর
বিষয়শ্রেণী:রংপুর বিভাগের জনবহুল স্থান
বিষয়শ্রেণী:বোদা উপজেলা